ส่วนที่ 1

ข้อมูลสรุป (Executive summary)

บริษัทประกอบธุรกิจผลิตและส่งออกอาหารทะเลแปรรูปบรรจุกระป๋องและบรรจุซอง (Pouch) ได้แก่
ปลาทูน่ากระป๋อง ปลาแซลมอนกระป๋อง ปลาซาร์ดีนกระป๋อง หอยลายกระป๋อง เนื้อปูกระป๋อง
และอาหารสัตว์เลี้ยงกระป๋อง แบ่งตลาดออกเป็น ตลาดส่งออก มีสัดส่วนร้อยละ 96 ของยอดขาย
ในประเทศออสเตรเลีย สหรัฐอเมริกา แคนาดา อียิปต์ แอฟริกาใต้ สหราชอาณาจักรญี่ปุ่น
และกลุ่มประเทศ ตะวันออกกลาง
โดยจำหน่ายผ่านตัวแทนทางการค้าที่มีประสบการณ์ด้านการตลาดต่างประเทศมานานกว่า 20 ปี
ส่งออกไปยังผู้นำเข้าสินค้าซึ่งมีความเชี่ยวชาญทางการตลาดในภูมิภาคนั้นๆ
ส่วนการจำหน่ายภายในประเทศ มีสัดส่วนร้อยละ 4 ของยอดขาย จำหน่ายภายใต้ตราสินค้า “TCB”
ผ่านผู้จัดจำหน่ายที่มีความเชี่ยวชาญทางการตลาดค้าปลีกที่สามารถกระจายสินค้าให้ถึงมือผู้บริโภคอย่างทันเวลา
และทั่วถึง

ภายใต้สภาวะการแข่งขันในอุตสาหกรรมอาหารของตลาดโลกที่มีแนวโน้มสูงขึ้น
บริษัทมีแผนการพัฒนาองค์กรให้สามารถแข่งขันในตลาดได้อย่างต่อเนื่อง
โดยสามารถพัฒนากระบวนการผลิตให้เข้าสู่มาตรฐานการผลิตระดับสากล
ภายใต้มาตรฐานการปฏิบัติทางด้าน GMP, HACCP, ISO 9001, ISO 14001 และ OHSAS
18001 ตลอดจนการได้รับการรับรองการผลิตสำหรับผลิตภัณฑ์ HALAL และผลิตภัณฑ์ KOSHER
และยังมุ่งเน้นพัฒนาบุคลากรด้านต่างๆ ให้สามารถวิจัยพัฒนา
และผลิตสินค้าใหม่ๆที่สร้างความแตกต่าง0ในผลิตภัณฑ์เพื่อเข้าสู่การแข่งขันในตลาดและสามารถแสวงหาตลาดใหม่ได้อย่างต่อเนื่อง
นอกจากนี้การบริหารการจัดการโดยรวมขององค์กร ผู้บริหารระดับสูงของบริษัท
มีความสามารถบริหารงานในระดับสากลโดยสามารถจัดการทางด้านการตลาด
การจัดหาวัตถุดิบและการพัฒนาขั้นตอนการผลิตได้อย่างมีประสิทธิภาพภายใต้ความผันผวนของค่าเงิน
และความจำกัดของวัตถุดิบที่เป็นทรัพยากรธรรมชาติ

สำหรับปี 2551 กลุ่มบริษัทมีสินทรัพย์รวม ณ วันที่ 31 ธันวาคม 2551 จำนวน 2,070.28 ล้านบาท
เพิ่มขึ้น 20.79 ล้านบาท คิดเป็นร้อยละ 0.01 เมื่อเปรียบเทียบกับสินทรัพย์รวมของปี 2550
สำหรับหนี้สินรวม ณ วันที่ 31 ธันวาคม 2551 จำนวน 554.24 ล้านบาท ลดลง 70.42 ล้านบาท
คิดเป็นร้อยละ 11.27 เมื่อเปรียบเทียบกับหนี้สินรวมของปี 2550
โดยลดลงในส่วนของหนี้สินหมุนเวียนเป็นหลัก สำหรับส่วนของผู้ถือหุ้น ณ วันที่ 31 ธันวาคม 2551
จำนวน 1,516.04 ล้านบาท เพิ่มขึ้น 91.21 ล้านบาท เมื่อเปรียบเทียบกับปี 2550

สำหรับผลการดำเนินงานของกลุ่มบริษัท
รายได้จากการขายรวมของกลุ่มบริษัทในปีที่ผ่านมาเพิ่มขึ้นร้อยละ 29.74 คือเพิ่มจาก 3,114.37
ล้านบาท ในปี 2550 เป็น 4,040.72 ล้านบาท ในปี 2551
เนื่องจากมีการขยายตลาดและเพิ่มยอดจำหน่าย ถึงแม้ว่ามีการแข่งขันทางด้านราคาอย่างรุนแรง
และการเจริญเติบโตของเศรษฐกิจที่ถดถอยก็ตาม โดยที่ต้นทุนขายเพิ่มขึ้นตามยอดขายจาก
2,969.06 ล้านบาทในปี 2550 เป็น 3,773.64 ล้านบาทใน 2551
และเมื่อเปรียบเทียบอัตราส่วนกับยอดขาย ต้นทุนขายมีสัดส่วนที่ลดลง ร้อยละ 1.94
เนื่องจากการขยายกำลังการผลิต ส่งผลให้ต้นทุนคงที่เฉลี่ยลดลง
ประกอบกับมาตรการอื่นๆในการควบคุมค่าใช้จ่ายและการใช้พลังงาน จึงส่งผลให้บริษัทมีกำไรสุทธิ
107.71 ล้านบาท หรือกำไรต่อหุ้น 3.26 บาท และบริษัทได้มีมติให้มีการจ่ายเงินปันผลให้กับผู้ถือหุ้น
จำนวน 16.5 ล้านบาท

ปัจจัยความเสี่ยง

การนำเข้าวัตถุดิบจากต่างประเทศเพิ่มมากขึ้น ราคาวัตถุดิบมีการเคลื่อนไหวสูงขึ้นเรื่อย ๆ
ตามภาวะตลาดโลก
บริษัทจึงเน้นการพัฒนาผลิตภัณฑ์ให้สามารถใช้แหล่งวัตถุดิบภายในประเทศทดแทนการนำเข้า
โดยยังคงไว้ซึ่งคุณภาพและรสชาดให้เป็นเลิศ
นอกจากนั้นยังเน้นการประหยัดพลังงานในกระบวนการผลิตควบคู่ไปกับการพัฒนาเครื่องจักรให้สามารถประหยัดพลังงาน

ความผันผวนของอัตราแลกเปลี่ยนเงินตราต่างประเทศ มีผลกระทบโดยตรงต่อผลประกอบการ
บริษัทจึงบริหารความเสี่ยงโดยการทำสัญญาซื้อขายเงินตราต่างประเทศล่วงหน้า

การกีดกันทางการค้ามีหลายรูปแบบทั้งในรูปของการรวมกลุ่มการค้าเสรีในระดับโลกเพื่อสร้างอำนาจในการต่อรองทางการค้าของประเทศในกลุ่มสมาชิก
กำหนดมาตรฐานของสินค้าของแต่ละประเทศแตกต่างออกไป
การตัดสิทธิพิเศษทางภาษีศุลกากร(GSP)
บริษัทจำเป็นต้องปรับตัวให้สามารถนำสินค้าเข้าสู่ตลาดได้ถูกต้องตามกฏข้อบังคับของแต่ละประเทศ
ได้โดยมีต้นทุนทางการตลาด
และต้นทุนทางการผลิตที่ต่ำสุดเพื่อให้สามารถแข่งขันในด้านราคาและคุณภาพที่ตรงกับข้อกำหนด
และความต้องการของประเทศคู่ค้า

เศรษฐกิจโลกคาดว่าจะชะลอตัวลงในปี 2551 เนื่องจากปัญหาทางด้านเศรษฐกิจในสหรัฐอเมริกา
ซึ่งจะทำให้อุปสงค์ในสินค้าลดลงในปีนี้ก็ยังมีอุปสรรค
เพราะราคาวัตถุดิบและน้ำมันยังคงสูงและเปลี่ยนแปลงได้อย่างรวดเร็ว
ราคาสูงของน้ำมันส่งผลให้ต้นทุนดำเนินการและค่าขนส่งทางเรือสูงขึ้น
อย่างไรก็ตามบริษัทจะยังคงเน้นไปยังการพัฒนาประสิทธิภาพและการบริหารเงินตราต่างประเทศ
และ ค้นหาโอกาสที่จะพัฒนาเปิดตลาดในตะวันออกกลางและยุโรปให้ดียิ่งขึ้น
คณะกรรมการได้เล็งเห็นว่าบริษัทอยู่ในสถานะที่พร้อมต่อสู้กับอุปสรรคและก้าวไปข้างหน้าได้ดียิ่งขึ้น
ด้วยพื้นฐานของสินค้าอุปโภคที่มีคุณภาพ จำเป็นและเป็นที่ต้องการของผู้บริโภค

โดยภาพรวมแล้ว บริษัทสามารถจัดการทรัพยากรต่าง ๆ
ที่มีอยู่ได้อย่างมีประสิทธิภาพและมีศักยภาพในการเพิ่มยอดขายและการเพิ่มประสิทธิภาพการผลิต
การพัฒนาระบบการจัดการอย่างเป็นระบบและต่อเนื่องซึ่งมีผลต่อการเพิ่มความสามารถในการแข่งขันในอุตสาหกรรมได้ดี
และสามารถดำรงอยู่ในตลาดโลกได้อย่างต่อเนื่อง
โดยปรับกลยุทธ์ทางธุรกิจที่มุ่งเน้นการผลิตเพิ่มมูลค่าโดยการกระจายกลุ่มผลิตภัณฑ์ที่ก่อให้เกิดรายได้สูงและมีการแข่งขันน้อย